
PËR PËRCAKTIMIN E PROCEDURËS DHE KRITEREVE PËR PËRZGJEDHJEN E ANËTARËVE TË BORDIT DREJTUES TË AGJENCISË SHQIPTARE TË ZHVILLIMIT TË INVESTIMEVE, NGA SEKTORI EKONOMIK PRIVAT, SI DHE MASËN E SHPËRBLIMIT TË ANËTARËVE TË KËTIJ BORDI

Në mbështetje të nenit 100 të Kushtetutës dhe pikës 3 të nenit 12 të ligjit nr.10 303, datë 15.7.2010 “Për krijimin dhe mënyrën e organizimit dhe funksionimit të Agjencisë Shqiptare të Zhvillimit të Investimeve”, me propozimin e Ministrit të Ekonomisë, Tregtisë dhe Energjetikës, Këshilli i Ministrave

VENDOSI:

1. Përzgjedhja e katër anëtarëve të bordit drejtues të Agjencisë Shqiptare të Zhvillimit të Investimeve, nga sektori ekonomik privat, bëhet me anë të konkurrimit.
2. Procedurat e konkurrimit bëhen nga Ministria e Ekonomisë, Tregtisë dhe Energjetikës dhe pas njoftimit në mediat e shkruara dhe elektronike.
3. Kriteret që duhet të plotësojë kandidati për në bordin drejtues janë këto:
-   Të përfaqësojë një sektor të rëndësishëm të biznesit; 
-  Të jetë personalitet i njohur dhe aktiv në sektorin e biznesit të cilin përfaqëson;
-  Të ketë përvojë drejtuese jo më pak se 7 (shtatë) vjet në fushën e sektorit që përfaqëson; 
-  Të ketë përvojë pune jo më pak se 12 (dymbëdhjetë) vjet në sektorin privat;
- Të rekomandohet, me shkrim, nga organizatat e biznesit për të qenë anëtar në bordin drejtues;
- Të mos jetë i dënuar penalisht;
- Të mos ketë detyrime ligjore ose proces gjyqësor ndaj tij.

4. Shpërblimi i anëtarëve të bordit drejtues të Agjencisë Shqiptare të Zhvillimit të Investimeve është 5000 (pesë mijë) lekë në muaj dhe përballohet nga buxheti i kësaj agjencie.
5. Ministri përgjegjës për ekonominë emërohet nënkryetar i bordit drejtues.
6. Ngarkohet Ministria e Ekonomisë, Tregtisë dhe Energjetikës për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

